Corin Curschellas concertescha a Cuira.

Da Benedetto Vigne

Damaun sonda, ils 26 d’avrigl, vegn Corin Curschellas a preschentar il program da sia ultima CD “Valdun” en in concert a Cuira, accumpagnada da sia nova gruppa: battarist Dominik Burkhalter, bassist Peter Herbert e ghitarrist Alex Kirschner.
I dat chantaduras rumantschas che prefereschan chantar tudestg. I dat er il cuntrari. Corin Curschellas fa part da la segunda categoria. Rumantsch è per ella, ch’è naschida e creschida si a Cuira, la lingua da la scolina e dals nons.
Sia avischinaziun al chant rumantsch è pia ina spezia da return a las ragischs, ad in mund tschelà e cuvernà, lià ad in’uffanza lontana. Valdun, l’enclar zuppà si en ils auts da Rueun è il lieu simbolic per quest process, “Valdun”, l’album, è il resultat artistic: Corin Curschellas n’è betg in’autura classica da chanzuns; ella è ina persuna che va anora a la tschertga da tuns ed en a la tschertga da vusch, ed en quest senn ina musicista-chantadura da noss dis, ina migranta tranter stils, munds e lieus, Paris, Turitg, Berlin, New York èn ils auters.

L’invit d’ina nova generaziun
Il chant da Corin Curschellas è però er il segn dad ina generaziun rumantscha che avra las portas e la bratscha ed envida quels e quellas che stattan ordaifer a participar a sia vita e cultura. Gia sin ils emprims dus albums “Music Loves Me” e “Rappa Nomada” aveva la Curschellas mess en musica divers texts rumantschs, surtut poesias or dal stgazi tradiziunal, tranter quellas “La pura” da Cadieli u “Ils vagants” da Fontana. Ils poets vivents han lura reclamà: “Corin fa chanzuns cun poesias dad ozendi!” La chantadura ha chapì; ella ha envidà scripturas e scripturs da trametter ad ella material; plirs e pliras han reagì, cun lingias or dal truclet e cun lingias frestgas, scrittas a posta per ella. A chaschun dals 5avels Dis da Litteratura a Domat, l’onn 1995, ha Corin preschentà en premiera quellas novas chanzuns, accumpagnada da sia gruppa da lez dis, ils Recyclers da Paris. Per la registraziun ha Corin Curschellas dentant renunzià per gronda part al tun asper e sgrattant dals Recyclers ed è recurrida a l’agid dal producent Peter Scherrer, in Svizzer sesend a New York, expert da las tecnicas e texturas modernas, ch’ha gia lavurà cun artists da renum sco Caerano Veloso, Etienne Daho u Kool & The Gang. Scherrer ha procurà ils musicist da sold, er quels or da la scena da studio da New York. E la midada dals arranschaments è frappanta: Il Valdun da Domat era anc jazz, il Valdun da New York è musica pop.
Ma gist la musica pop, che ha sias regals stretgas e rigidas, mussa er la vart problematica dad ina tal’interpresa. Las chanzuns englaisas sin ils discs precedents da Corin parevan da currer pli lev; ha quai da far cun la lingua u cun la lieunga? Ch’il chant è ina chaussa bler pli cumplexa sa demussa dentant gist en la diversitad da “Valdun”: ins accorscha per exempel che l’idiom sursilvan (e cun el il rumantsch grischun accentuà a la sursilvana) stat pli manaivel a la Curschellas; las chanzuns ladinas laschan resentir ina mieula malsegirtad en l’intunaziun. Ma er entaifer ils texts sursilvans datti differenzas; remartgabel è ch’il text dad Alice Darms, poeticamain franc il pli flaivel, rodla bunamain il pli bain da tuts, “rodla” en il senn da “rock’n’roll” - forsa gist perquai che l’autura dal text è sezza er ina chantadura dal medem gener, e sa il pli bain sco las silbas ston tunar.

Ina lavur senza model
En sasez fa Corin qua insatge dal tut nunusità. Nus conuschain il tip chantautur che creescha e chanta sias atgnas chanzuns (p.ex. Bob Dylan), nus conuschain il tip interpret che lavura cun auturs professiunals da text e musica (p.ex. Patricia Kaas), nus conuschain il tip tranteren che scriva la musica en stretga collavuraziun cun il liricher preferì (p.ex. Elton John cun Bernie Taupin). Corin dentant metta en musica ils texts da nov differentas persunas cun stils ed idioms enorm divergents. En l’entira fonografia da rock e pop ins na chatta strusch ina lavur cumparegliabla.
Ed i gartegia betg sulettamain a la musicista Curschellas da dar a mintga singul text ina tempra musicala adequata – in rock letargic e passiv a la “Violenza” dad Alice Darms; in’atmosfera da ballet chinais a la “S-charpas” da Rut Plouda; ina vusch alienada, tschuffa a las “Femnusas” da Fabiola Carigiet; set minutas grondiusas a las dudesch lingias dal “Mar” da Clo Duri Bezzola; in tact zaclin, frivol a la moda da Prince a la “Crisa” da Flurin Spescha; e bleras ramurs e distorsiuns a la lirica libra da diari u da nocturnas, “Meis temp”, “Da not”, “Sainza sön”. La chantadura è, cun agid da ses producent, stada buna da colliar tut quels divers impuls e far ordlonder in’ovra unitara, radunda e moderna. E considerond, ils divers obstachels che Corin ha stuì surventscher – la lingua mez-estra, la gronda diversitad d’auturs ed il fatg che divers texts n’eran betg a priori previs per chanzuns – resti da dir nagut auter che: Valdun è ina vaira bella lavuruna. 

(Corin Curschellas: Valdun MGB CD 9701; il concert a Cuira ha lieu sonda en il Teater da la Citad, el cumenza las 19:30).